Title: Návrh
Author: .
Last saved by: spano

Definitívny návrh Projektu modernizácie sektoru zdravotníctva

Cieľom projektu je realizácia navrhovanej reformy sektoru zdravotníctva, ktorá sa zameriava na zlepšenie financovania, poskytovania a riadenia služieb zdravotnej starostlivosti. Projekt si kladie za cieľ zastaviť zadlženosť zdravotníctva, zvýšiť efektívnosť využívania disponibilných peňažných a ľudských zdrojov na ochranu zdravia obyvateľstva, zvýšiť kvalitu poskytovanej zdravotnej starostlivosti a zabezpečiť vyššiu akcieschopnosť systému zdravotníctva vzhľadom na potreby obyvateľstva a jeho zdravotný stav. S cieľom zvýšiť kvalitu poskytovanej starostlivosti MZ SR navrhuje zriadiť Úrad pre dohľad nad zdravotnou starostlivosťou. Projekt predpokladá, že bude pokračovať prebiehajúca decentralizácia a zameriava sa  na vytvorenie právnych podmienok, ktoré budú zaisťovať vyššiu účasť samospráv na vlastníctve zariadení zdravotnej starostlivosti. Takisto navrhuje udelenie právnej, administratívnej a finančnej autonómie štátnym zariadeniam zdravotnej starostlivosti. Projekt kladie hlavný dôraz na zlepšenie dostupnosti zdravotnej starostlivosti, na boj proti korupcii v zdravotníctve a na zvýšenie efektívnosti výdavkov na zdravotníctvo. 

1. Úver na podporu modernizácie sektoru zdravotníctva
V rámci Pôžičky na podporu modernizácie sektoru zdravotníctva (HSMS SECAL) Svetová banka poskytne úver Slovenskej republike vo výške 55 mil. EUR (cca 2,31 mld. Sk). Prostriedky budú použité na podporu implementácie reformy v nasledovných oblastiach:
Financovanie zdravotnej starostlivosti
Navrhovaný systém zdravotného poistenia je univerzálny a solidárny. Zdravotné poistenie sa člení na dva základné druhy zdravotného poistenia: na verejné zdravotné poistenie a na individuálne zdravotné poistenie. Verejným zdravotným poistením, ktorého názov vyplýva z článku 31 Listiny základných práv a slobôd, je poistenie, na ktorého základe má každý občan Slovenskej republiky právo na zdravotnú starostlivosť, služby súvisiace so zdravotnou starostlivosťou v rozsahu určenom  osobitnými predpismi (návrh zákona o rozsahu zdravotnej starostlivosti hradenej z verejného zdravotného poistenia).
Verejné zdravotné poistenie je zároveň solidárnym zdravotným poistením. Solidárnosť sa prejavuje v tom, že každý poistenec bez ohľadu na schopnosť platiť poistné (napr. deti alebo dôchodcovia) má nárok na úhradu ceny za poskytnutú zdravotnú starostlivosť. Aký veľký je tento nárok, stanovuje zákon o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti.
Dôležitým aspektom v rámci zdravotného poistenia je pravidlo prerozdeľovania poistného na verejné zdravotné poistenie. Riešenie v zákone zabezpečí väčšiu angažovanosť a zodpovednosť zdravotných poisťovní pri vymáhaní nedoplatkov poistného na verejné zdravotné poistenie. Na prerozdeľovanie poistného na verejné zdravotné poistenie bude dohliadať Úrad pre dohľad nad zdravotnou starostlivosťou (ďalej len „ÚDZS“). Stanovený spôsob prerozdeľovania poistného na verejné zdravotné poistenie zabezpečuje spravodlivé delenie celkovej sumy poistného medzi jednotlivé zdravotné poisťovne podľa počtu poistencov a ich indexu rizika. Každá zdravotná poisťovňa tak bude mať rovnaké podmienky a na každého poistenca bude mať pripravený rovnaký objem zdrojov. Efektívna miera prerozdelenia bude dosahovať 85,5 percenta. Pravidlá prerozdelenia:
I.	základom prerozdelenia je 95% z povinného poistného,
II.	prerozdeľuje sa 90% zo základu prerozdelenia,
III.	osobitný účet prerozdelenia neexistuje, každý platiteľ uhrádza poistné priamo na účet príslušnej zdravotnej poisťovne, v ktorej je jeho poistenec poistený.

Na základe vládnej stratégie a predkladaných návrhov zákona sa zdravotné poistenie zveruje spoločnostiam súkromného práva, ktoré na túto činnosť budú musieť mať povolenie. Pre zdravotné poisťovne je predpísaná právna forma akciovej spoločnosti. Skutočnosť, že sa taká dôležitá činnosť, akou je zdravotné poistenie, zveruje práve spoločnostiam súkromného práva, je odôvodnená potrebou vytvoriť právne prostredie a podmienky, ktoré zaručia, že zdravotné poistenie bude vykonávané odborne, účelne a efektívne, že bude zabezpečená primeraná ochrana proti zneužitiu osobných údajov a defraudácii finančných prostriedkov určených na verejné zdravotné poistenie. Predložený návrh zákona vytvára také prostredie pre činnosť zdravotných poisťovní, v ktorom budú na základe kvality poistných služieb súťažiť o poistencov. Ak zdravotná poisťovňa bude hospodáriť tak, že dosiahne zisk, so zostatkom bude môcť nakladať v zmysle platných právnych predpisov ako každý podnikateľský subjekt. V rámci uvedeného konceptu poskytovania verejného zdravotného poistenia aj naďalej zostáva možnosť štátu vykonávať verejné zdravotné poistenie prostredníctvom ním založenej zdravotnej poisťovne, v ktorej bude jediným alebo jedným z viacerých akcionárov.

Na zabezpečenie dohľadu nad zdravotnými poisťovňami pri vykonávaní verejného zdravotného poistenia na jednej strane a nad poskytovateľmi zdravotnej starostlivosti na strane druhej sa zo zákona zriaďuje osobitný úrad - Úrad pre dohľad nad zdravotnou starostlivosťou. Úrad pre dohľad nad zdravotnou starostlivosťou je právnickou osobou a jeho činnosť bude zameraná na nepretržitý dohľad nad dodržiavaním štandardov verejného zdravotného poistenia a nad rozsahom a kvalitou poskytovania zdravotnej starostlivosti. Pod týmito štandardmi treba rozumieť predovšetkým splnenie podmienok na vznik zdravotnej poisťovne a následne dodržiavanie podmienok, týkajúcich sa udržiavania permanentnej platobnej schopnosti pri plnení záväzkov poisťovne voči zmluvným poskytovateľom zdravotnej starostlivosti. Úradu pre dohľad nad zdravotnou starostlivosťou sa zverujú aj oprávnenia, na základe ktorých bude môcť dohliadať na poskytovateľov zdravotnej starostlivosti, t. j. či poskytujú zdravotnú starostlivosť v zákonom predpísanom rozsahu a kvalite.
Prechod na nový spôsob zdravotného poistenia si bude vyžadovať určité prechodné obdobie, počas ktorého sa existujúce zdravotné poisťovne budú musieť pretransformovať na akciové spoločnosti v zmysle navrhovaného zákona. Predkladaný návrh zákona má dopad na štátny rozpočet vzhľadom na to, že bude nutné zabezpečiť úhradu doteraz vzniknutých pohľadávok zdravotníckych zariadení voči zdravotným poisťovniam. Samotné fungovanie zdravotných poisťovní podľa predkladaného návrhu zákona si nebude vyžadovať dodatočné rozpočtové náklady, keďže zdravotné poisťovne ako spoločnosti súkromného práva budú samé zabezpečovať svoje hospodárenie. Financovanie Úradu pre dohľad nad zdravotnou starostlivosťou bude zabezpečené z príspevkov zdravotných poisťovní.
Úlohou MZ SR bude usmerňovať aktivity zdravotných poisťovní s cieľom riešiť problémy spojené s trhovými neúspechmi, ako sú nesprávny výber a výber iba toho najlepšieho (tzv. „cream skimming“ – výber klientov s minimálnym rizikom). MZ SR bude podporovať tiež budovanie inštitucionálnej a organizačnej kapacity vrátane vyškolenia pracovníkov zdravotných poisťovní a vybudovanie zdravotníckeho informačného systému na vedenie záznamov pacientov a sledovania nákladov na služby zdravotnej starostlivosti a ich kvality. 

Rozsah zdravotnej starostlivosti garantovanej štátom

Ak má byť systém solidárneho zdravotného poistenia udržateľný, je potrebné určiť rozsah zdravotnej starostlivosti garantovanej všetkým poistencom, t. j. stanoviť jasné a transparentné pravidlá, platné pre každého účastníka systému, pri rešpektovaní medicínskych, etických a ekonomických kritérií, pričom sa musí zachovať kvalita zdravotnej starostlivosti. Návrh zákona o rozsahu zdravotnej starostlivosti uhrádzanej na základe verejného zdravotného poistenia a  o úhrade za služby súvisiace s poskytovaním zdravotnej starostlivosti stanovuje priority plnení, ktoré spoločnosť očakáva od systému solidárneho zdravotného poistenia. Stanovenia priorít prebieha na 2 úrovniach: prvá je priamo súčasťou zákona v podobe príloh , druhou je proces kategorizácie, ktorého mechanizmus a pravidlá sú určené v zákone. 
Zdravotná starostlivosť bude poskytovaná každému poistencovi podľa jeho potrieb v rozsahu ustanovenom osobitným predpisom a nie podľa finančnej schopnosti platiť. Horizontálna rovnosť je definovaná ako rovnosť pri prístupe k ľuďom v podobných situáciách. Princíp horizontálnej rovnosti vyjadruje, že k ľuďom by sa malo pristupovať rovnako. Vertikálna rovnosť znamená, že sa rovnako pristupuje k tým, ktorých postavenie sa odlišuje. 
Návrh zákona podporuje uplatnenie oboch uvedených princípov. To znamená, že každý občan bude mať možnosť rovnakého prístupu k rovnakej potrebe a získať rovnaké uspokojenie tejto potreby, bez ohľadu na jeho spoločenské postavenie alebo výšku príjmu.

Autonómia nemocníc
Projekt predpokladá, že nemocnice dostanú správnu a riadiacu autonómiu a bude zavedená stratégia, ktorá umožní vytvorenie trhových podmienok a pomôže nemocniciam fungovať ako súkromné subjekty. Autonómne nemocnice už nebudú mať implicitné štátne záruky, ako je tomu v súčasnosti, čo bude znamenať dôležitý signál pre dodávateľov, ktorí si už nebudú môcť dovoliť nemocniciam poskytovať pôžičky. Pre nemocnice to bude mať dôsledok v tom, že sa zavedú tvrdé rozpočtové obmedzenia a nemocnice budú nútené dávať efektivite vysokú prioritu. Autonómne nemocnice si však na druhej strane budú môcť ponechať ušetrené zdroje, ako aj príjmy, ktoré sa môžu potom do nemocníc opäť investovať. Pre nemocnice sa tak vytvoria dodatočné stimuly, aby zmenili skladbu vstupov a viac vyrovnali vstupy s výstupmi s cieľom racionalizácie a zavádzania racionalizačných plánov. Zavedenie autonómie nemocníc budú podporovať aj vhodné zmeny právneho a regulačného rámca v oblasti riadenia nemocníc. 
Nemocnice, ktoré budú naďalej produkovať nedoplatky, však budú musieť čeliť riziku bankrotu a zrušenia. Druhou možnosťou sú výberové finančné injekcie od vlády alebo komerčných bánk na oddlženie výmenou za racionalizačné plány (nútená správa). Avšak so zreteľom na výrazný nadbytok nemocničných kapacít v Slovenskej republike nebude mať zvýšenie efektívnosti v dôsledku autonómie nemocníc negatívny dosah na prístup k zdravotnej starostlivosti.
Aby bolo možné reformu nemocníc úspešne zaviesť, je potrebné starostlivé plánovanie a postupnosť krokov.  Vytvorenie vhodného právneho a regulačného rámca bude prvým krokom (prostredníctvom zákona o poskytovateľoch zdravotnej starostlivosti).  MZ SR taktiež plánuje určiť záverečný termín, do ktorého by sa mali všetky nemocnice v Slovenskej republike stať nezávislými subjektmi. 
Pre manažérov nemocníc a iných riadiacich pracovníkov zodpovedných za tvorbu a realizáciu podnikateľských plánov bude zabezpečené vyškolenie. MZ SR taktiež založí Reštrukturalizačný fond zdravotníctva, z ktorého budú podporované špecifické kapitálové investície v nemocničnom sektore.  Tieto procesy budú trvať približne dva – tri roky.  Očakáva sa, že počas tohto obdobia sa budú zdravotné poisťovne stretávať s iným druhom stimulov, ktoré budú mať za následok, že sa stanú aktívnymi nákupcami služieb zdravotnej starostlivosti a zavedú tvrdé rozpočtové obmedzenia pre poskytovateľov.  Očakáva sa, že zmeny v spoločnostiach financujúcich zdravotnú starostlivosť sa udejú súbežne, teda v priebehu dvoch –troch rokov.  
Kvalita zdravotnej starostlivosti
Reformné plány projektu podporované prostredníctvom úveru HSMS SECAL sa osobitne zameriavajú na kvalitu. Stratégia implementácie programu komplexného zvýšenia kvality, ktorý vypracovalo MZ SR, rieši otázky súvisiace so zvyšovaním kvality na všetkých úrovniach systému zdravotnej starostlivosti (ambulantnej, nemocničnej a dlhodobej) s osobitným dôrazom na štruktúru, procesy a výsledky kvality starostlivosti. Hlavný cieľ reforiem v oblasti kvality starostlivosti je vytvoriť systém monitorovania kvality, zaviesť medicínu založenú na dôkazoch (evidence based medicine) a inštitucionálne mechanizmy, ktoré by zabezpečili plynulé zvyšovanie kvality v sektore zdravotníctva.  
Systém kvality a kontrolingu v zdravotníctve bude zavedený prostredníctvom ÚDZS. Jeho úlohou bude zabezpečiť vytvorenie štandardných terapeutických postupov, tzv. guidelines. Definuje sa jasný rámec, princípy a rozvoj inštitucionálnej kapacity pre zabezpečovanie finančného dohľadu, medicínskej kontroly, kvality a akreditácie zdravotníckych služieb vrátane podpory koherentnej stratégie odbornej a manažérskej prípravy a vzdelávania poskytovateľov zdravotnej starostlivosti. ÚDZS bude stanovovať a monitorovať výkonové ukazovatele pre zdravotnícke zariadenia a kontrolovať poskytovanie zdravotníckych služieb „lege artis“. Perspektívne bude dohliadať a vykonávať  proces akreditácie poskytovateľov zdravotnej starostlivosti. Dôležitou súčasťou tohto komponentu bude vytvorenie adekvátneho legislatívneho  rámca pre fungovanie ÚDZS pre kontrolu a kvalitu zdravotníckych služieb.

Financovanie sociálnej a dlhodobej starostlivosti
Hlavným cieľom reforiem sociálnej starostlivosti, ktoré sú podporované v rámci úveru HSMS SECAL, je vytvoriť vhodné mechanizmy financovania tak, aby tieto skupiny nezasiahlo rušenie nemocničných oddelení určených pre dlhodobú starostlivosť a pre pacientov s chronickými ochoreniami. Vytvorenie príslušných mechanizmov financovania by malo podporiť rast počtu súkromných služieb sociálnej starostlivosti vrátane komunálnych opatrovateľských služieb. Keďže nemocnice sú vystavené novým stimulom, očakáva sa zrušenie geriatrických oddelení a oddelení pre dlhodobo chorých. To by nemalo znamenať, že sociálne odkázané skupiny, čiže starší a invalidní občania, budú mať nedostatočný prístup k potrebnej starostlivosti. V rámci úveru HSMS SECAL bude vypracovaný a implementovaný plán na zlepšenie infraštruktúry zariadení dlhodobej starostlivosti. Okrem toho budú objasnené mechanizmy financovania sociálnej starostlivosti a súkromný sektor dostane motiváciu rozširovať sociálnu starostlivosť. 
Zlepšovanie manažmentu a regulačného potenciálu

S cieľom zlepšiť systémy riadenia v nemocniciach, budú pomocou prostriedkov úveru HSMS SECAL implementované komplexné informačné systémy riadenia zdravotníctva (ISRZ). Vývoj ISRZ sa bude financovať z Úveru pre Projekt technickej pomoci modernizácie sektoru zdravotníctva (HSMS TAP). 

2. Úver pre Projekt technickej pomoci modernizácie sektoru zdravotníctva

Projekt technickej pomoci modernizácie sektoru zdravotníctva (HSMS TAP) poskytne úver v celkovej sume 10,58 mil. EUR (cca 444,36 mil. Sk). Prostriedky z úveru budú použité v piatich komponentoch zameraných na inštitucionálnu podporu nevyhnutnú na rozvoj reforiem sektoru zdravotníctva a vybudovanie požadovaných kapacít na MZ SR, v zdravotných poisťovniach a súvisiacich inštitúciách.

Komponent 1
Reforma financovania a poskytovania zdravotnej starostlivosti
Aktivity v  rámci tohto komponentu budú zamerané na podporu reformných krokov v oblasti financovania a poskytovania zdravotnej starostlivosti, zameraných na zlepšenie rozpočtovej udržateľnosti a spravodlivosti, zrevidovanie základného balíka dávok povinného zdravotného poistenia vrátane zaistenia poistenia ohrozených skupín a takých služieb, ako je dlhodobá starostlivosť, implementácia nových systémov platieb poskytovateľom, príprava právneho a regulačného rámca upravujúceho úlohy, funkcie a povinnosti zdravotných poisťovní voči štátu pri poskytovaní povinného zdravotného poistenia a príprava vhodného právneho rámca umožňujúceho vytvorenie dobrovoľného zdravotného poistenia. V oblasti poskytovania zdravotnej starostlivosti bude projekt podporovať prípravu a implementáciu autonómie nemocníc, vypracovanie adekvátneho právneho a regulačného rámca pre autonómiu nemocníc a posilnenie inštitucionálnej a organizačnej kapacity nemocníc pre efektívne fungovanie v novom systéme.
V rámci tejto časti sa bude predovšetkým poskytovať technická pomoc s nasledujúcimi cieľmi: i) zlepšenie finančného manažmentu zdravotných poisťovní a nemocníc, ii) rozvoj vhodného platobného mechanizmu, iii) autonomizácia a korporatizácia verejných nemocníc, iv) rozvoj vhodnej právnej a regulačnej štruktúry pre autonómiu nemocníc, v) príprava optimalizačných plánov poskytovateľov lôžkovej zdravotnej starostlivosti v Bratislave, Košiciach a Banskej Bystrici, vi) tvorba podnikateľských a strategických plánov autonómnych nemocníc, vii) vzdelávanie manažérov nemocníc a ostatných zamestnancov a viii) rozvoj poskytovateľov prostredníctvom kapitálových investícií s cieľom  podporovať modernizáciu verejných nemocníc a ich autonómiu.

Komponent 2
Rozvoj systému zvyšovania kvality
Jedným z cieľov projektu je zvýšenie kvality poskytovanej zdravotnej starostlivosti vypracovaním komplexného programu zvyšovania kvality v sfére ambulantnej, nemocničnej a dlhodobej starostlivosti. Táto časť projektu napomôže vybudovanie komplexného mechanizmu na neustále zvyšovanie kvality zdravotnej starostlivosti, ako aj protokolov zvyšovania a kontroly kvality pre systém zdravotníctva v SR.
V rámci tejto časti sa bude poskytovať technická pomoc s nasledujúcimi cieľmi: i) návrh a implementácia moderných klinických protokolov pre vybraté závažné ochorenia na základe vedeckých dôkazov, ii) modernizácia akreditácie a systému poskytovania licencií lekárom a zdravotným sestrám, iii) rozvoj vhodných inštitucionálnych a organizačných štruktúr na realizáciu zvyšovania kvality, iv) príprava akreditačného programu pre zdravotnícke zariadenia, v) príprava a zriadenie Úradu pre dohľad nad zdravotnou starostlivosťou (ÚDZS), vi) vzdelávanie zamestnancov ÚDZS a nemocníc týkajúce sa zabezpečenia kvality a monitorovania a vii) príprava materiálov týkajúcich sa zvyšovania kvality.

Komponent 3
Rozvoj informačného systému riadenia zdravotníctva
Cieľom tejto časti projektu je vybudovanie informačného systému riadenia zdravotníctva (ISRZ), ktorý zabezpečí lepšie vykonávanie funkcií v oblasti tvorby stratégií a regulácie, umožní zdravotným poisťovniam lepšie vykonávať ich funkcie a prepojí sieť poskytovateľov zdravotnej starostlivosti so sieťou nákupcov a s príslušnými regulačnými inštitúciami. V tejto súvislosti projekt načrtáva päť kľúčových úloh zameraných na zlepšenie ISRZ v SR. Sú to nasledujúce úlohy:
•	vypracovanie stratégie ISRZ vrátane prípravy potrebnej podpornej legislatívy (týkajúcej sa povinnej výmeny informácií, mlčanlivosti, ochrany údajov atď.) a základných integračných nástrojov,
•	vypracovanie štandardov, predpisov a ďalších mechanizmov určených na podporu integrácie informácií na všetkých úrovniach sektora zdravotníctva tak, aby bola možná výmena potrebných informácií používaním spoločných definícií a štruktúry údajov a zároveň zostala v maximálnej možne miere zachovaná  možnosť voľného a otvoreného vstupu hardvérového a softvérového priemyslu informačných systémov do ISRZ na Slovensku,
•	návrh a zriadenie národného centra zdravotníckych údajov pri Ministerstve zdravotníctva s cieľom zberu a analýzy kľúčových údajov z oblasti zdravotníctva zo všetkých aktuálnych systémov MZ SR, zdravotných poisťovní a poskytovateľov zdravotnej starostlivosti s cieľom maximalizovať dosah politiky dostupnosti údajov z oblasti zdravotníctva prostredníctvom rozhodovania založeného na údajoch a medicíny založenej na dôkazoch,
•	vybudovanie a prepojenie informačných systémov potrebných na podporu procesov tvorby stratégie a analytických úloh ministerstva zdravotníctva vrátane integrácie operačných systémov štyroch štátnych agentúr ( MZ SR, Štátny ústav zdravotníckych informácií a štatistiky, Štátny ústav pre kontrolu liečiv, Úrad verejného zdravotníctva) a synchronizácie a štandardizácie informácií z týchto systémov,
•	podpora efektívneho využívania informačných technológií zdravotníctva aj v iných oblastiach tohto sektora s cieľom zabezpečiť včasné poskytovanie vysokokvalitných a jednotných informácií na podporu efektívneho poskytovanie zdravotnej  starostlivosti, ako aj na podporu riadiacich a rozhodovacích procesov na všetkých úrovniach.

V rámci tejto časti sa bude podporovať technická pomoc a vzdelávanie v nasledujúcich oblastiach: i) tvorba stratégie ISRZ vrátane prípravy potrebnej podpornej legislatívy, ii) príprava noriem a predpisov na podporu integrácie ISRZ na všetkých úrovniach systému, iii) rozvoj a vytvorenie národného centra zdravotníckych údajov v rámci MZ SR na zber a analýzu údajov a iv) vývoj a integrácia informačného systému na podporu tvorby politiky a analytickej úlohy MZ SR.

Komponent 4
Reformy sociálnej a dlhodobej starostlivosti
Hlavným cieľom časti projektu zameranej na reformné kroky v oblasti sociálnej a dlhodobej starostlivosti je podpora technickej pomoci aj vzdelávania s cieľom: i) určenia rozsahu a obsahu sociálnej a dlhodobej starostlivosti a ii) vytvorenia vhodnej stratégie organizácie a financovania sociálnej a dlhodobej starostlivosti. Očakáva sa, že vytvorenie vhodného finančného mechanizmu podporí rast počtu súkromných služieb sociálnej starostlivosti vrátane komunálnych opatrovateľských služieb. HSMS TAP bude podporovať predovšetkým národnú i medzinárodnú technickú pomoc v nasledujúcich oblastiach: a) analýza aktuálnej situácie regulačného a legislatívneho rámca v SR (revízia existujúcich zákonov a predpisov), b) kontrola aktuálnych postupov pri poskytovaní sociálnej a dlhodobej starostlivosti v krajine, c) príprava návrhu legislatívy pre poskytovanie dlhodobej starostlivosti a d) príprava podrobného plánu implementácie na uplatnenie navrhovanej legislatívy.
Táto časť sa sústredí na niekoľko cieľových skupín. Predovšetkým to budú jednotlivci, ktorí nie sú schopní sami sa o seba postarať a ktorých zdravotná situácia si vyžaduje opatrovateľskú a ošetrovateľskú starostlivosť. Ide napríklad o starých občanov trpiacich chorobami súvisiacimi s vekom, ľudí so zhoršeným zdravotným stavom, chronicky chorých, duševne chorých atď. V rámci tejto časti bude technická pomoc zameraná na problémy súvisiace s nárokom na služby a s rozsahom a štandardmi poskytovaných služieb.

Komponent 5
Analýza sociálnych dopadov a informovanie verejnosti
Hlavnými cieľmi tejto časti projektu sú: sledovať napredovanie implementácie reformy a jej dosah na kvalitu a dostupnosť služieb zdravotnej starostlivosti pre sociálne najslabšie skupiny obyvateľstva; vytvoriť lepšie povedomie o navrhovaných reformných krokoch v zdravotníctve, vytvoriť vhodné prostredie pre realizáciu reformy a podporovať zaangažovanosť účastníckych skupín. Táto časť projektu bude taktiež podporovať metódy na sledovanie kvantitatívnych a kvalitatívnych dosahov na spoločnosť a vypracovanie a realizáciu a verejno-informačnej a komunikačnej kampane.
Výsledky programu sledovania spoločenského dosahu reformy poslúžia ako základ na vypracovanie verejno-informačnej kampane na podporu reformy zdravotníctva. Súčasťou kampane budú tiež nasledujúce činnosti: mediálne produkcie, prezentácie, publikácie, semináre, praktické kurzy a školenia. 
LOGICKÝ RÁMEC
PROJEKT MODERNIZÁCIE SEKTORU ZDRAVOTNÍCTVA FINANCOVANÝ Z ÚVERU SVETOVEJ BANKY
| Hierarchia cieľov / | Základné indikátory | Stratégia zberu
| Logika zásahu | realizácie | údajov
Všeobecné ciele Stratégie pomoci Slovensku súvisiace so sektorom zdravotníctva | Dokončenie transformačných reforiem s cieľom obnoviť a udržať vysoký rast a stabilitu | Udržateľná finančná bilancia sektora zdravotníctva a redukcia zadĺženia poskytovateľov zdravotnej starostlivosti (najmä nemocníc) | Ročná správa MZ SR o konsolidovanom zadĺžení v zdravotníckom systéme
| Posilniť vládu a inštitúcie pri presadzovaní okrem iného súladu s acquis a európskymi praktikami | Úlohy a funkcie MZ voči iným inštitúciám v sektore zdravotníctva (Zdravotné poisťovne ZP, poskytovatelia, inštitúcie v oblasti kvality) vyjasnené | Prehľad reforiem zdravotníctva - Sektorová práca

Zlepšenie sociálnych istôt, podpora rozvoja ľudských zdrojov a dosiahnutie environmentálnych štandardov

Spokojnosť verejnosti a pacientov s činnosťou ZP a poskytovateľov vzrástla
Redukcia mortality a morbidity pre závažné ochorenia, ktoré prispievajú k chorobnosti (ako ischemické ochorenia, vysoký tlak a mŕtvica/infarkt) podľa veku, pohlavia, oblasti región, etnickej skupiny a sociálno-ekonomického postavenia

ÚZIŠ

Účel sektorovej pomoci | Posilniť účelnosť, účinnosť a kvalitu zdravotníckych služieb v zúčastnených inštitúciách poskytnutím odbornej pomoci (vrátane školení) s cieľom podporiť implementáciu reformy zdravotníctva | Kladné nezávislé hodnotenie, ktoré preukáže, že účinnosť, účelnosť a kvalita zdravotníckych služieb sa v zúčastnených inštitúciách zlepšili ako výsledok projektu | Nezávislá hodnotiaca správa (strednodobý prehľad a Záverečná správa o implementácii (ICR))
| | V nemocniciach zúčastňujúcich sa na projekte v Bratislave, Košiciach a Banskej Bystrici redukcia finančného zadĺženia, počtu postelí a priemernej dĺžky hospitalizácie (ALOS) a nárast v obložnosti | Základné a následné údaje od vedenia nemocníc
Výsledky | | |

Projekt technickej pomoci

1. Reforma financovania a poskytovania zdravotnej starostlivosti

Kontrakty a platobné metódy pre nemocnice vytvoria lepšie stimuly pre účelnosť a kvalitu starostlivosti
Vedenie nemocníc a ostatný personál sú vyškolení v manažérskych zručnostiach
Viac pracovníkov ZP školených v riadení zdravotníctva, aktuálnej analýze, tvorbe a riadení platobných systémov, tvorbe kontraktov a monitorovaní

Správy z projektov
Kontrolné správy

2. Vytvorenie systému zlepšovania kvality

Aktualizované programy licencovania a akreditácie pre zdravotnícky personál prijaté
Minimálne 4 klinické predpisy pre primárnu starostlivosť a 8 predpisov pre sekundárnu starostlivosť upravené, otestované a implementované
Počet zdravotníckych zariadení, ktoré implementujú špecifické plány zavádzania systému kvality na konci projektu
Personál ÚDZS a zdravotníckych zariadení vyškolený v riadení kvality starostlivosti

3. Informačný systém riadenia zdravotníctva

Národné zdravotné informačné centrum v rámci MZ zbiera a analyzuje informácie zo všetkých súčasných zdrojov, čo znamená, že personál je prijatý, priestory sú určené a počítače sú dostupné
MZ publikuje pravidelné analytické správy o prevádzke zdravotného systému a zdravotníckych inštitúcií

| 4. Reforma sociálnej a dlhodobej starostlivosti | Nový systém financovania dlhodobej starostlivosti je vytvorený na konci projektu |
| 5. Analýza sociálnych dopadov a Informovanie verejnosti | Informovanie verejnosti zacielené na rôzne skupiny (politickí činitelia, poslanci, poskytovatelia zdravotnej starostlivosti a verejnosť) implementované |

6. Riadenie projektu a monitorovanie

Monitorovanie projektu zavedené a správy poskytované každých 6 mesiacov (finančné správy poskytované kvartálne)
Záverečné hodnotenie všetkých komponentov na konci projektu so vstupmi z workshopov so zúčastnenými stranami
Ročné audity a Záverečný audit projektu

SECAL | 7. Prostriedky Úveru na podporu modernizácie sektora zdravotníctva vyplatené | počet podporených projektov bude závislý na podmienkach/kritériách Reštrukturalizačného fondu zdravotníctva |
Aktivity | | Prostriedky (Odborná pomoc zahraničných a lokálnych odborníkov v rámci projektov) | Náklady (Náklady na jednotlivé projekty nie je možné vzhľadom na proces verejného obstarávania zverejniť)*

Projekt technickej pomoci

1.1 Vytvorenie právneho a regulačného rámca pre autonómiu nemocníc definujúc vzťahy medzi nemocnicami, ZP, MZ a ostatnými výkonnými orgánmi

Koordinácia komponentu reformy poskytovania a financovania zdravotnej starostlivosti a Reštrukturalizačného fondu zdravotníctva
Odborná pomoc pre Reštrukturalizačný fond zdravotníctva
Odborná pomoc pre platobné mechanizmy poskytovateľov
Koordinácia školení
Školenia riadiacich pracovníkov zdravotníckych zariadení a ZP

3,24 milióna EUR

| 1.2 Vypracovanie optimalizačných plánov nemocníc pre Bratislavu, Banskú Bystricu a Košice v spolupráci s hlavnými zúčastnenými stranami | |
| 1.3 Vytvorenie právneho a regulačného rámca definujúceho úlohy, funkcie a zodpovednosť ZP voči štátu pri poskytovaní povinného zdravotného poistenia a výkonného rámca pre dobrovoľné zdravotné poistenie | |
| 2.1 Tvorba inštitucionálneho a organizačného rámca pre implementáciu komplexného zlepšenia kvality | Koordinácia komponentu kvalita starostlivosti Tvorba Stratégie kvality zdravotnej starostlivosti Vytváranie kapacity na zabezpečenie kvality | 1,44 milióna EUR
| 3.1 Vytvorenie stratégie Informačného systému riadenia zdravotníctva zo strany vlády SR | Koordinácia komponentu informačného systému riadenia zdravotníctva Odborná pomoc pre vytvorenie informačných štandardov Odborná pomoc pri zriadení Národného zdravotníckeho informačného centra | 2,39 milióna EUR
| 3.2 Návrh legislatívy potrebnej pre sprevádzkovanie stratégie IS | |
| 3.3 Vytvorenie štandardov, vyhlášok a iných mechanizmov podporujúcich integráciu zdravotných informácií na všetkých úrovniach | |

4.1 Analýza potrieb, stratégia a detailný implementačný plán pre vytvorenie systému sociálnej a dlhodobej starostlivosti

Koordinácia komponentu Sociálna a dlhodobá starostlivosť (SDS)
Odborná pomoc pri tvorbe systému SDS
OP pri tvorbe legislatívy SDS
OP pri tvorbe finančného rámca SDS
OP pri štandardov a hodnotenia SDS
OP pre školenia SDS

0,5 milióna EUR

| 4.2 Návrh príslušnej legislatívy umožňujúcej zavedenie stratégie dlhodobej starostlivosti do praxe | |
| 5.1 Hodnotenie dopadov reforiem na dostupnosť a využívanie zdravotníckych služieb | OP pre sociálne hodnotenie OP pre prieskum verejnej mienky Informovanie verejnosti | 3,91 milióna EUR
| 5.2 Materiály a správy pre vzdelávanie verejnosti a komunikáciu | |

6.1 Príprava výstupov projektu v súlade s časovým rozvrhom a finančným plánom, aktívna koordinácia projektu pri riešení problémov a v snahe nájsť východiská

Vybavenie kancelárií
Personálne zabezpečenie projektovej koordinačnej jednotky
Školenia
Audit projektu
Prekladateľské služby
Metodológ hodnotenia ZP
Metodológ hodnotenia poskytovateľov
Účtovník
Audítor
Analytik pre ZP
Analytik pre poskytovateľov

1,49 milióna EUR

SECAL | 7. Prideľovanie prostriedkov Reštrukturalizačného fondu zdravotníctva v súlade s pravidlami definovanými v Projekte technickej pomoci na podporu dosiahnutia cieľov definovaných v jednotlivých komponentoch Projektu technickej pomoci (Poskytovanie zdravotnej starostlivosti, Kvalita zdravotnej starostlivosti, Dlhodobá a sociálna starostlivosť) | granty, úvery a garancie (bude špecifikované odbornou pomocou v priebehu roka 2004) | 55 miliónov EUR
TAP SECAL Spolufinancovanie zo ŠR CELKOVO | | | 10.58 milióna EUR 55.00 milióna EUR 2.39 milióna EUR 67.97 milióna EUR
* uvedené sumy sú bez DPH, predstavujú maximálne náklady a sú vrátane spolufinancovania zo štátneho rozpočtu